Helme Suuk

pisi|Helme Suuk. Ööbimine seinal-riiulil (1979). Foto: Jaan Künnap
Helme Suuk (sündinud 15. novembril 1947 Tamsalu vallas) on eesti mägironija ja mägimatkaja. Ta on esimene naine Eestis ja ka Baltimaades, kes on pälvinud Lumeleopardi aunimetuse.

 Haridus ja töökäik 
1969. aastal lõpetas ta Türi Sovhoostehnikumi zootehnika ja 1977. aastal Tartu Riikliku Ülikooli defektoloogia erialal. 

Seejärel töötas ta logopeedina lastepäevakodus Kirju-Mirju Kohtla-Järvel ja hiljem Kiviõli I Keskkoolis.

Mägimatkamine
Ta hakkas tegelema mägimatkamisega 1970. aastate algul Tartu matkaklubis. Hiljem tegi ta kaasa ka Kohtla-Järve ja Alutaguse matkaklubis.

Ta on matkanud muuhulgas ka Turkestani ahelikul, Kesk-Kaukasuses ja Pamiiri-Alais. Eesti mägimatkamisetehnika meistrivõistlustel on ta osalenud võistleja ja kohtunikana.

Mitmetel mägituriaadidel on ta tegutsenud päästeteenistuse juhina.

Mägironimine
Alpinismiga hakkas ta tegelema 1970. aastatel TRÜ alpiklubis Firn.

Ta on peaaegu 30 aasta jooksul mägironijana tõusnud rohkem kui 100 mäe tippu, sealjuures on ta esimene seitsmetuhandelise tippu tõusnud eestlanna. Ta on roninud Kirgiisias ja Tadžikistanis kõigi seitsmetuhandeliste mägede (v.a Pobeda) peatippu, neist Pamiiris asuvale Lenini mäetippu kahel korral: 1979. ja 1992. aastal. Ta on osalenud seitse korda mägiekspeditsioonidel ja 14 korda endise Nõukogude Liidu erinevate mägipiirkondade alpilaagrites. Tema lemmikkohaks on olnud Kesk-Aasias asuvad Fani mäed. Ta on tõusnud kaheksa korda kalju- ja kombineeritud 5A või 5B raskuskategooria mäetippu.

Ta on kolmekordne Eesti meister kaljuronimises ja tegutsenud instruktorina kaljuõppuste korraldamisel.

pisi|Helme Suuk (2007). Foto: Jaan Künnap
 Edukad tipputõusud 
1977 – Elbrus (5642 m)
1979 – Lenini mäetipp (7134 m) 
1982 – J. F. Parroti mäetipp (6277 m) 
1982 – Politehnik 5A r/k (põhja-läänesein, vasak II kontrafors, Artutši alpilaager Fani mägedes)
1982 – Energia 5A r/k (põhja-idasein, Artutši alpilaager)
1984 – Tallinna mäetipp (6047 m), marsruudi esmaläbimine koos 8 kaaslasega 
1984 – Maria 5B r/k (põhjaribi, Artutši alpilaager)
1984 – Maria 5B r/k (idasein, Artutši alpilaager)
1984 – Diamar 5A r/k (peatipp, põhja-idasein, Artutši alpilaager)
1984 – Rudaki 5B r/k (idasein, Artutši alpilaager)
1986 – Tupoleva 5A r/k (lõuna-idaribi, Varzobi alpilaager)
1988 – Ullu-Tau 5B r/k (peatipp, põhjasein, Ullu-Tau alpilaager)
1990 – Han-Tengri (7010 m) 
1991 – Korženevskaja (7105 m) 
1991 – Kommunismi mäetipp (7495 m) 
1992 – Lenini mäetipp, teist korda 
1993 – Mont Blanc (4810 m), esimene eestlanna 
2007 – Chachani (6057 m), asub Peruus
2008 – Jaya (4884 m), asub Indoneesias

Tõus kaheksatuhandelise tippu  
Suuk on üritanud tõusta ka kaheksatuhandelisele mäetipule. Ta võttis 1988. aastal osa Eesti esimesest Himaalaja ekspeditsioonist Cho Oyu mäele (8188 m), kuid kõrgusel umbes 7900 meetrit oli ta sunnitud kurnatuse tõttu tagasi pöörduma.

Tunnustus
1988 – Eesti Matkaliidu aunimetus aasta matkaja
1991 – aunimetus "Lumeleopard" (tõusnud nelja Nõukogude Liidu üle 7000 m kõrgusele mäetipule)

Isiklikku
Ta elab Kohtla-Järvel. 1990. aastatel harrastas ta jalgrattamatkamist Euroopa riikides.

Viited

Välislingid

Teet Korsten "Helme Suuk osales ekspeditsioonil ürgaega" Põhjarannik, 13. september 2008

Kategooria:Eesti alpinistid
Kategooria:Eesti matkasportlased
Kategooria:Tartu Ülikooli ajalooteaduskonna vilistlased
Kategooria:Sündinud 1947